**Ministru kabineta noteikumu Nr. 729 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa "Veicināt ilgtspējīgu daudzveidu mobilitāti pilsētās" 2.3.1.2. pasākuma "Multimodāls sabiedriskā transporta tīkls" īstenošanas noteikumi” papildinošas saimnieciskās darbības uzraudzības kontroles metodika**

Metodikas mērķis ir sniegt skaidrojošu informācijupar papildinošās saimnieciskās darbības (turpmāk – PSD) apmēru un nosacījumu ievērošanu Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa "Veicināt ilgtspējīgu daudzveidu mobilitāti pilsētās" 2.3.1.2. pasākuma "Multimodāls sabiedriskā transporta tīkls" projektu ietvaros.[[1]](#footnote-2)

**I Izmantotais normatīvais regulējums, t.sk. citi avoti**

**-** Ministru kabineta 2024. gada 19. novembra noteikumi Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa "Veicināt ilgtspējīgu daudzveidu mobilitāti pilsētās" 2.3.1.2. pasākuma "Multimodāls sabiedriskā transporta tīkls" īstenošanas noteikumi” (turpmāk – MK noteikumi Nr. 726);

- Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu (2016/C 262/01) (turpmāk – Komisijas paziņojums);

- Komercdarbības atbalsta kontroles likums;

- Finanšu ministrijas palīgmateriāls nelikumīga valsts atbalsta atgūšanai;

- Finanšu ministrijas skaidrojošais materiāls par papildinošu saimniecisku darbību *(ancillary activity)*;

- Pašvaldību likums.

**II Izmantoto terminu skaidrojumi**

**Saimnieciskā darbība -** jebkura darbība, kas ietver preču vai pakalpojumu piedāvāšanu tirgū.

**Pamatdarbība –** nesaimnieciska darbība, kas tiek īstenota ar projekta ietvaros izbūvētu, pārbūvētu vai modernizētu sabiedriskā transporta savienojumu punktu infrastruktūru Pašvaldību likuma 4.panta pirmās daļas 19. punktā minēto pašvaldības funkciju – organizēt sabiedriskā transporta pakalpojumus – nodrošināšanai.

**Ar saimniecisku darbību nesaistīta pamatdarbība** – finansējuma saņēmēja pamatdarbība, kas neietilpst Līguma par Eiropas Savienības darbību 107. panta 1. punktā noteiktajā darbības jomā.

**Papildinoša saimnieciskā darbība (turpmāk – PSD)** – tāda saimnieciska darbība, kas tieši saistīta ar infrastruktūras ekspluatāciju un izmantošanu ar saimniecisku darbību nesaistītā finansējuma saņēmēja pamatdarbības jomā, tai tiek patērēti tie paši resursi (piemēram, materiāli, aprīkojums, darbaspēks un pamatkapitāls) kā ar saimniecisku darbību nesaistītai pamatdarbībai un katru gadu iedalītā jauda platības, laika vai finanšu izteiksmē nepārsniedz 20 % no infrastruktūras kopējās gada jauda platības, laika vai finanšu izteiksmē. Atbilstoši Eiropas Komisijas paziņojuma par Līguma par Eiropas Savienības darbību 107.panta 1.punktā minēto valsts atbalsta jēdzienu (2016/C 262/01) 207.punktam “ja jaukta izmantojuma gadījumā infrastruktūru izmanto galvenokārt tikai nesaimnieciskajai darbībai, Komisija uzskata, ka valsts atbalsta noteikumi uz attiecīgo finansējumu var vispār neattiekties ar nosacījumu, ka saimnieciskā darbība ir vienīgi papildinoša, tas ir, šī darbība ir tieši saistīta ar infrastruktūras ekspluatāciju un tai nepieciešama vai nesaraujami saistīta ar tās galveno nesaimniecisko izmantojumu.”[[2]](#footnote-3)

**Saimnieciska darbība** – tāda darbība, kur piedāvā preces vai pakalpojumus attiecīgā tirgū. Saimnieciskā darbība netiek konstatēta, piemēram, kad darbība ir saistīta vienīgi ar valsts pārvaldes funkciju un pārvaldes uzdevumu vai deleģēto pārvaldes uzdevumu izpildi, tai skaitā, ja publiskas personas infrastruktūra tiek iznomāta publiskās pārvaldes institūcijai vai privātpersonai pārvaldes funkciju vai pārvaldes uzdevumu veikšanai.

**Papildpakalpojumi** – pakalpojumi infrastruktūrā, ja pakalpojumus galvenokārt izmanto ar saimniecisku darbību nesaistītai pamatdarbībai un tie neietekmē tirdzniecību starp Eiropas Savienības dalībvalstīm (pakalpojums ir vietējs). Papildpakalpojumi ar nesaimniecisko infrastruktūras pamatdarbību ir saistīti to novietojuma dēļ – papildpakalpojumus principā izmanto konkrētās infrastruktūras lietotāji. Papildpakalpojumiem nav jāpiemēro iedalītās jaudas ierobežojumi, jo papildpakalpojumiem netiek patērēti tādi paši resursi (piemēram, materiāli, aprīkojums, darbaspēks un pamatkapitāls) kā ar saimniecisku darbību nesaistītai finansējuma saņēmēja pamatdarbībai.

**Infrastruktūras amortizācijas periods** ir projekta ietvaros izbūvētās, pārbūvētas, atjaunotās vai modernizētas infrastruktūras lietderīgās lietošanas laiks atbilstoši projekta dzīves cikla periodam[[3]](#footnote-4).

**III 2.3.1.2. pasākuma regulējošo MK noteikumu pamatnosacījumi pamatdarbībai un PSD**

 2.3.1.2. pasākuma mērķis ir veicināt multimodāla sabiedriskā transporta tīkla attīstību ar dzelzceļu kā sabiedriskā transporta sistēmas mugurkaulu, izveidojot sabiedriskā transporta savienojumu punktus un vienlaikus kopējā mobilitātē veicinot mikromobilitāti tādējādi veicinot sabiedrības pārvietošanas paradumu maiņu, izvēloties sabiedrisko transportu privātā autotransporta vietā.

 2.3.1.2. pasākuma ietvaros pretendēt atbalstam var pašvaldības un pašvaldību kapitālsabiedrības ar attiecīgu pašvaldību (kuru teritorijā plānotas projekta darbības) atļauju. Pašvaldību likuma 4.panta pirmās daļas 19. punktā pašvaldībai noteikto autonomo funkciju klāstā ir sabiedriskā transporta pakalpojumu organizēšana. PSD metodikas tvērums neattiecās uz darbībām, kurām tiek piemēroti komercdarbības atbalsta nosacījumi (MK noteikumu 27.13. apakšpunkts), kā arī darbībām, kurām tiek piemērots [valsts atbalsts attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi](https://eur-lex.europa.eu/legal-content/LV/ALL/?uri=CELEX%3A32012D0021) (MK noteikumu 27.15. apakšpunkts).

 Lai sekmētu 2.3.1.2. pasākuma mērķa sasniegšanu, šajā metodikā paredzētajam uzraudzības mehānismam jānodrošina, ka atbalsts tiek sniegts nesaimnieciskas darbības īstenošanai, vienlaikus ir pieļaujama PSD (ierobežotā apjomā). Savukārt cita saimnieciskā darbība projekta nesaimnieciskajā infrastruktūrā – sabiedriskā transporta savienojuma punktā stāvlaukumā vai ielas /ceļa posmā – nav pieļaujama un netiek iekļauta.

Saskaņā ar MK noteikumu Nr. 726 48. punktu 2.3.1.2. pasākuma ieviešanā pieļaujams, ka projekta ietvaros izbūvēto, pārbūvēto vai atjaunoto bez maksas un diskriminācijas publiski pieejamo sabiedriskā transporta savienojumu punktu infrastruktūru līdz 20 % apjomā no gada jaudas platības, laika vai finanšu izteiksmē izmanto PSD īstenošanai.

 Lai 2.3.1.2.pasākuma projektu īstenošanai piešķirtais publiskais finansējums netiktu kvalificēts kā komercdarbības atbalsts, šo projektu ietvaros izbūvēto, pārbūvēto vai atjaunoto bez maksas un diskriminācijas publiski pieejamo sabiedriskā transporta savienojumu punktu infrastruktūru tās amortizācijas periodā izmanto šādu darbību īstenošanai (piemērus skatīt metodikas 1. pielikumā “Pakalpojumu veidu piemēri un to klasifikācija”):

1. ar saimniecisku darbību nesaistītai pamatdarbībai;

2. PSD, ievērojot MK noteikumos Nr. 726 noteiktos ierobežojumus;

3. papildpakalpojumiem.

**IV Prasības finansējuma saņēmējiem ikgadējās uzraudzības nodrošināšanai**

1. Uzsākot papildinošās saimnieciskās darbības un parasto papildpakalpojumu īstenošanu, finansējuma saņēmējam ir pienākums nekavējoties informēt sadarbības iestādi par šādu darbību uzsākšanu, vienlaikus iesniedzot MK noteikumu projektā norādītos apliecinošus dokumentus. Finansējuma saņēmējam ir pienākums izstrādāt iekšējo PSD uzraudzības kārtību ne vēlāk kā līdz pirmā pārskata PSD uzraudzībai (metodikas 2.pielikums) sagatavošanas termiņam (informācija arī var būt iekļauta grāmatvedības politikā vai iestādes iekšējos noteikumos), ja tāda tiek plānota, ietverot vismaz šādu informāciju:

1.2. jaudas aprēķina metode platības, laika vai finanšu izteiksmē[[4]](#footnote-5);

1.3. PSD uzraudzības periods;

1.4. PSD veidi un plānotās PSD darbības;

1.5. PSD uzraudzības un kontroles kārtība, lai nodrošinātu atbilstību vienošanās vai līguma par projekta īstenošanu un attiecīgi MK noteikumu Nr. 726 nosacījumiem, tai skaitā informācija par kārtību kādā finansējuma saņēmējs nodala ar saimniecisku darbību nesaistītas pamatdarbības un ar tām saistītās finanšu plūsmas no PSD un ar tām saistītās finanšu plūsmas, kādā veidā tiek uzskaitīta un uzkrāta informāciju par PSD, kādā veidā un kādā kārtībā tiek sniegta informācija sadarbības iestādei un citi nosacījumi;

1.6. nelikumīgā komercdarbības atbalsta atmaksas kārtība (tajā skaitā, finanšu avots), gadījumā, ja finansējuma saņēmējs, sadarbības iestāde vai cita uzraugošā iestāde ir konstatējusi komercdarbības kontroles normu pārkāpumu.

2. Finansējuma saņēmējs ir pilnībā atbildīgs par PSD nosacījumu ievērošanu. Finansējuma saņēmējam sākot ar nākamo gadu pēc izveidotās infrastruktūras nodošanas ekspluatācijā, ir pienākums katru gadu par kalendāro gadu līdz nākamā gada 1. jūnijam sagatavot pārskatu par PSD veikšanu. Pārskatu, kuram pievienoti pamatojošie dokumenti, **sagatavo par katru** projekta ietvaros sabiedriskā transporta savienojumu punktu.. Finansējuma saņēmējs veic PSD nosacījumu izpildes paškontroli, izmantojot sagatavotos pārskatus, kurus iesniedz sadarbības iestādei:

2.1. pēc pieprasījuma (metodikas 9. punkts);

2.2. gadījumā, ja finansējuma saņēmējs konstatē, ka pārsniegts atļautais PSD 20 % apjoms no kopējās gada jaudas laika, platības vai finanšu izteiksmē (metodikas 5. punkts).

3. Finansējuma saņēmējam visā infrastruktūras amortizācijas periodā ir pienākums PSD pārskatā iekļauto aprēķinu pamatojošos dokumentus un citu PSD uzraudzībai nepieciešamo informāciju uzglabāt un uzkrāt visā infrastruktūras amortizācijas periodā tādā veidā, lai nepieciešamības gadījumā varētu nodrošināt tiem piekļuvi un spēt tos uzrādīt sadarbības iestādei vai citām kompetentajām ES fondu uzraudzībā iesaistītajām institūcijām.

4. Finansējuma saņēmēji iedalītās jaudas platības, laika vai finanšu izteiksmē aprēķinus veic, pamatojoties uz ticamiem un izsekojamiem datiem, kas izriet no finansējuma saņēmēja (pašvaldības vai pašvaldības kapitālsabiedrības) uzskaites datiem vai resursu vadības sistēmas finanšu, personāla un pamatdarbības procesu uzskaitei un nodrošina, ka uzskaite par PSD ierobežojuma ievērošanu ir pierādāma ar atbilstošiem apliecinošiem dokumentiem.

5. Ja Finansējuma saņēmējs konstatē, ka ir pārsniegts MK noteikumu Nr. 726 50.1.apakšpunktā minētais 20 % ierobežojums no infrastruktūras gada jaudas platības, laika vai finanšu izteiksmē vai konstatē, ka veiktās investīcijas tiek izmantotas citai saimnieciskai darbībai, kas nav uzskatāma par PSD, tas saskaņā ar līgumā vai vienošanās par projekta īstenošanu noteikto termiņu iesniedz sadarbības iestādē ziņojumu par konstatēto un pārskatu metodikas 2. pielikuma formā.

**V PSD uzraudzības pamatprincipi**

6. Sadarbības iestāde saskaņā ar šo metodiku nodrošina veikto investīciju atbilstības uzraudzību visā projekta dzīves ciklā.

7. Ja sadarbības iestāde pārbaudes laikā secina, ka projekta ietvaros izbūvēta infrastruktūra tiek izmantota tādām darbībām, kurām sniegtais atbalsts būtu kvalificējams kā komercdarbības atbalsts, sadarbības iestāde pieņem lēmumu par visa nelikumīgā projekta ietvaros izmaksātā vai piešķirtā publiskā finansējuma atmaksāšanu sadarbības iestādei ar procentiem par attiecīgo gadu saskaņā ar Komercdarbības atbalsta kontroles likuma IV vai V nodaļu (MK noteikumu 49. punkts).

8. Sadarbības iestāde veic izlases veida pārbaudes PSD nosacījumu ievērošanas uzraudzībai projekta dzīves cikla beigās, nosakot izlases apjomu un pārbaudes apjomu atbilstoši projektu riska līmenim.

9. Sadarbības iestādei ir tiesības finansējuma saņēmējam pieprasīt iesniegt PSD pārskatus projekta dzīves cikla laikā, tai skaitā gadījumos, kad saņemta informācija par PSD nosacījumu pārkāpumu no kompetentām iestādēm vai no trešajām personām.

10. Saņemot metodikas 5. punktā minēto finansējuma saņēmēja ziņojumu un pārskatu metodikas 2. pielikuma formā, veicot metodikas 8. punktā noteiktās izlases veida pārbaudes vai saņemot informāciju atbilstoši metodikas 9. punktam, sadarbības iestāde izvērtē tās atbilstību, ņemot vērā MK noteikumos Nr. 726 noteikto, vienošanās vai līgumā par projekta īstenošanu noteikto un šajā metodikā norādīto, tai skaitā:

10.1. izvērtē izveidotās infrastruktūras ekspluatācijas darbību raksturu (PSD darbība, kurai nav saimniecisks raksturs vai papildpakalpojumi);

10.2. veic PSD aprēķina atbilstības pārbaudi;

10.3. nepieciešamības gadījumā pieprasa informācijas precizēšanu, paskaidrojumus vai papildinājumus, tai skaitā finansējuma saņēmēja grāmatvedības politiku vai kārtību;

10.4. piemēro publiskā finansējuma atgūšanas mehānismu, kas skaidrots šīs metodikas VI sadaļā, ja kādā no kalendārajiem gadiem infrastruktūras amortizācijas periodā tiek konstatēts, ka PSD iedalītā jauda platības vai laika, vai finanšu izteiksmē pārsniedz 20% no infrastruktūras kopējās gada jaudas platības vai laika, vai finanšu izteiksmē.

11. Ja sadarbības iestādei rodas šaubas par finansējuma saņēmēja sniegto datu ticamību, finansējuma saņēmējam ar dokumentiem (līgumi, rēķini, izdrukas no grāmatvedības reģistriem, metodikas, grāmatvedības politikas u.c.) ir jāpierāda, ka viņa sniegtā informācija ir patiesa.

12. Pamata informācija, kas var tikt izmantota izvērtējot iesniegto finansējuma saņēmēja ziņojumu un pārskatu metodikas 2. pielikuma formā:

12.1. finansējuma saņēmēja pārskats metodikas 2. pielikuma formā un metodikas 5. punktā minētais finansējuma saņēmēja ziņojums, kā arī atbilstoši metodikas 10.3. apakšpunkta pieprasījumam sniegtā finansējuma saņēmēja papildus un precizētā informācija;

12.2 finansējuma saņēmēja grāmatvedības politikas apraksts vai kārtība (ja to sadarbības iestāde pieprasa finansējuma saņēmēju iesniegtās informācijas pārbaudei);

12.3. apgrozījuma pārskats par konkrētu pārskata gadu, kur raksturo finansējuma saņēmēja finanšu plūsmas sadalījumā pa izdevumu ekonomiskās klasifikācijas kodiem (ja attiecināms) un darbību veidiem, ievērojot to raksturu;

12.4. budžeta izpildes pārskats, kas sagatavots atbilstoši Ministru kabineta noteikumiem par Gada pārskata sagatavošanas kārtību. Gada pārskati ir publiski pieejama informācija, kuru var salīdzināt ar finansējuma saņēmēja iesniegto informāciju, piemēram, ieņēmumu apjomu, veidus, pozīcijas “citi ieņēmumi” vai “iepriekš neklasificētie ieņēmumi”, tādējādi izvērtējot, vai norādītais ieņēmumu apmērs ir atbilstošs. Vienlaikus uzraudzības pārbaudes procesā jāņem vērā, ka informācija, ko iesniedz finansējuma saņēmējs, ne vienmēr ir salīdzināma ar publiski pieejamo informāciju (ja budžeta izpildes veidlapā tiek norādīta informācija pēc naudas plūsmas principa, bet iesniegta ir informācija pēc uzkrāšanas principa);

12.5. dati no uzskaites sistēmas finanšu, personāla un pamatdarbības procesu uzskaitei (ja tāda finansējuma saņēmējam ir un ja ir attiecināms);

12.6. cita informācija, kas sadarbības iestādei ir pieejama pārbaudes brīdī (informācija, kas pieprasīta no finansējuma saņēmēja, publiski pieejama informācija, informācija, kas saņemta no trešās puses, audita un revīziju ziņojumi u.c.).

13. Nepieciešamības gadījumā sadarbības iestāde var veikt pārbaudi pie finansējuma saņēmēja, lai gūtu pārliecību par finansējuma saņēmēja iesniegto datu atbilstību finansējuma saņēmēja grāmatvedības politikā vai kārtībā noteiktajam, vienošanās vai līgumā par projekta īstenošanu noteiktajam, MK noteikumu Nr. 726 prasībām. Sadarbības iestāde izvērtē nepieciešamību veikt pārbaudi projekta īstenošanas vietā, ja finansējuma saņēmēja iesniegtā informācija un publiski pieejamā informācija atšķiras vai finansējuma saņēmēja iesniegtā informācija nerada pārliecību par tās atbilstību prasībām un finansējuma saņēmēja papildus sniegtie paskaidrojumi nerada pārliecība par informācijas atbilstību vienošanās vai līguma par projekta īstenošanu noteiktajam un MK noteikumu Nr. 726 prasībām.

14. Pārbaudes projekta īstenošanas vietā veikšanas kārtību nosaka sadarbības iestādes iekšējie noteikumi.

**VI Atgūšanas mehānisms**

15. Sadarbības iestāde finansējuma saņēmējam piemēro nelikumīgā komercdarbības atbalsta atgūšanas mehānismu, ja ar saimniecisku darbību nesaistīta projekta ietvaros izbūvētās infrastruktūras izmantojums PSD īstenošanai pārsniedz 20 % no minētā projekta ietvaros izbūvētās infrastruktūras kopējās gada jaudas platības, laika vai finanšu izteiksmē (atbilstoši finansējuma saņēmēja izvēlētai uzskaites metodei). Nelikumīgā komercdarbības atbalsta atgūšanas mehānisma atgūšanas procedūru piemēro arī tad, ja konstatēts, ka tiek veikta cita saimnieciskā darbība.

16. Ja sadarbības iestāde konstatē, ka ir pārkāptas MK noteikumu Nr. 726 noteiktās komercdarbības atbalsta kontroles normas, finansējuma saņēmējam ir pienākums atmaksāt sadarbības iestādei saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši [Komercdarbības atbalsta kontroles likuma](https://likumi.lv/ta/id/267199) IV vai V nodaļas nosacījumiem.

17. Atgūstamā publiskā finansējuma (ja J >20%) aprēķina (bez procentiem) kārtība:

$$A={J\*F}/{P}$$

A – atgūstamais publiskais finansējums;

J – jaudas apmērs konkrētajā ikgadējās uzraudzības pārskata periodā;

F- publiskais finansējums infrastruktūras attīstībai

P – pārskata perioda kopējais ilgums (infrastruktūras amortizācijas periods).

*Piemērs:*

|  |  |
| --- | --- |
| Publiskais finansējums infrastruktūras attīstībai | F =  1 000 000 EUR |
| Infrastruktūras amortizācijas periods | P = 10[[5]](#footnote-6) gadi |
| Infrastruktūras amortizācijas perioda gads | 2025.gads | 2026.gads | 2027.gads | 2028.gads | 2029.gads |
| Saimnieciskai darbībai iedalītā jauda (J) | 15% | 15% | 30% | 15% | 25% |
| **Atgūstamā publiskā finansējumu A (ja J >20%) aprēķinā izmantojamā formula**$$A={J\*F}/{P}$$ |
| Atgūstamā publiskā finansējuma summa | 0 | 0 | 15 000 | 0 | 12 500 |
| **Apraksts.***Pieņēmumi:* * transporta infrastruktūras izbūves, pārbūves, atjaunošanas, modernizācijas projekta piešķirtā *publiskā finansējuma apmērs* 1 000 000 *euro*;
* *projekta pārskata periods*, kas vienāds ar infrastruktūras *amortizācijas periodu*, ir 10 gadi.

*Konstatējums ikgadējās uzraudzības pārskata periodā:* * pēcuzraudzības periodā vienā no pārskata gadiem (2027.g.) PSD veikta 30 % apmērā no kopējās infrastruktūras jaudas konkrētajā pārskata gadā un vienā no pārskata gadiem (2029.g.) PSD veikta 25 % apmērā no kopējās infrastruktūras jaudas konkrētajā pārskata gadā. Tādējādi 30 % no publiskā finansējuma, kas attiecināms uz 2027. gadu un 25 % no publiskā finansējuma, kas attiecināms uz 2029. gadu, ir izmantoti saimnieciskas darbības veikšanai un ir atgūstami.

*Aprēķins atgūstamajam finansējumam:* [atgūstamais publiskais finansējums 2027.gads] = 0,3 x 1 000 000 *euro*/10 gadi = 100 000 *euro* (plus atgūšanas procenti). [atgūstamais publiskais finansējums 2029.gads] = 0,25 x 1 000 000 *euro*/10 gadi = 25 000 *euro* (plus atgūšanas procenti).  |

18. Finansējuma saņēmējam ir pienākums atmaksāt atgūstamo finansējumu kopā ar procentiem, kādus publicē Eiropas Komisija saskaņā ar Komisijas regulas Nr. [794/2004](http://eur-lex.europa.eu/eli/reg/2004/794/oj/?locale=LV) 10. pantu, tiem pieskaitot 100 bāzes punktus, no dienas, kad nelikumīgs komercdarbības atbalsts tika nodots finansējuma saņēmēja rīcībā, līdz tā atgūšanas dienai, ievērojot Komisijas regulas Nr. [794/2004](http://eur-lex.europa.eu/eli/reg/2004/794/oj/?locale=LV) 11. pantā noteikto procentu likmes piemērošanas metodi.

Pielikumi:

1. Pakalpojumu veidu piemēri un to klasifikācija (1.pielikums) uz 3 lpp.

2. Veidlapa PSD uzraudzībai finanšu, platības vai laika izteiksmē uz 4 lpp.

1. Metodika attiecināma uz visiem 2.3.1.2. pasākuma ietvaros īstenotajiem projektiem neatkarīgi no atlases kārtas. [↑](#footnote-ref-2)
2. Eiropas Komisijas paziņojuma 207.punkts. Pieejams: <https://eur-lex.europa.eu/legal-content/LV/TXT/?uri=uriserv:OJ.C_.2016.262.01.0001.01.LAV&toc=OJ:C:2016:262:TOC>. [↑](#footnote-ref-3)
3. Ar projekta dzīves ciklu šajā metodikā saprot projekta infrastruktūras amortizācijas periodu. Projekta dzīves ciklu nosaka, par pamatu ņemot Komisijas 2014.gada 3.marta Deleģētās Regulas (ES) Nr.480/2014 ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu, I pielikumu, kas piemērojams atkarībā no projekta investīciju jomas. PSD uzraudzības periods ir no nodošanas ekspluatācijā brīža: laukumi un ielas (savienojošā infrastruktūra) - 10 gadi, ceļi (savienojošā infrastruktūra) – 25 gadi, parastās jaudas uzlādes punkti – 10 gadi, elektroapgādes sistēmas (kabeļu trases un apakšstacijas) – 10 gadi, ūdensapgādes un sadzīves kanalizācijas infrastruktūra – 30 gadi. [↑](#footnote-ref-4)
4. Ja projekta īstenošanas rezultātā izveidotajā infrastruktūrā projekts iesniedzējs plāno īstenot PSD, pie projekta iesnieguma iesniegšanas projekta iesniedzējs izvēlas vienu no infrastruktūras jaudas izteiksmes aprēķina metodēm (laika, finanšu vai plātības), kuru nepieciešamības gadījumā drīkst mainīt vienu reizi līdz projekta noslēguma maksājuma pieprasījuma apstiprināšanai sadarbības iestādē. [↑](#footnote-ref-5)
5. Saskaņā ar šīs metodikas ietvaros noteikto infrastruktūras amortizācijas periodu, jāizvēlas atbilstošais infrastruktūras amortizācijas periods. [↑](#footnote-ref-6)